				|

		52013PC0193

			Pasiūlymas EUROPOS PARLAMENTO IR TARYBOS REGLAMENTAS kuriuo dėl taikymo pradžios datos iš dalies keičiamas Reglamentas (EB) Nr. 450/2008, nustatantis Bendrijos muitinės kodeksą (Modernizuotas muitinės kodeksas) /* COM/2013/0193 final - 2013/0104 (COD) */

			   	AIŠKINAMASIS MEMORANDUMAS
1.           PASIŪLYMO
APLINKYBĖS
2008 m.
balandžio 23 d. Europos Parlamento ir Tarybos reglamentu (EB)
Nr. 450/2008, nustatančiu Bendrijos muitinės kodeksą
(Modernizuotu muitinės kodeksu)[1],
siekta pritaikyti muitų teisės aktus prie muitinės ir prekybos
elektroninės aplinkos ir ją reglamentuoti. Tai buvo galimybė iš
esmės pertvarkyti muitinės taisykles, siekiant jas supaprastinti ir
patobulinti jų struktūrą.
Tas reglamentas įsigaliojo 2008 m.
birželio 24 d., tačiau turi būti pradėtas taikyti, kaip numatyta
jo 188 straipsnio 2 dalyje, tik pradėjus taikyti jo įgyvendinimo
nuostatas – ne vėliau kaip 2013 m. birželio 24 d.
2012 m.
vasario 20 d. Komisija Europos Parlamentui ir Tarybai pateikė
reglamento, kuriuo nustatomas Sąjungos muitinės kodeksas,
pasiūlymą[2]
– naują Reglamento (EB) Nr. 450/2008 redakciją, kuria siekiama
ankstesnįjį reglamentą panaikinti ir pakeisti nauju iki
numatytos jo taikymo pradžios datos, dėl šių priežasčių:
-           siekiant nukelti Reglamento (EB)
Nr. 450/2008 taikymo pradžios datą ir taip administracijoms ir
ekonominės veiklos vykdytojams suteikti pakankamai laiko imtis
būtinų investicijų ir užtikrinti, kad būtų palaipsniui
praktiškai diegiami privalomi elektroniniai procesai;
-           siekiant suderinti Reglamentą
(EB) Nr. 450/2008 su Lisabonos sutarties reikalavimais, susijusiais su
Komisijai suteiktinais įgaliojimais priimti deleguotuosius arba
įgyvendinimo aktus pagal Sutarties dėl Europos Sąjungos veikimo
290 ir 291 straipsnius;
-           siekiant pakoreguoti Reglamento
(EB) Nr. 450/2008 nuostatas, kurias įgyvendinant kilo sunkumų.
Tačiau, nors institucijos jau beveik
pasiekė politinį susitarimą dėl galutinio reglamento
teksto, įprasta teisėkūros procedūra naujai to reglamento
redakcijai patvirtinti nebūtų baigta iki naujos redakcijos priėmimo
ir įsigaliojimo galutinio termino – 2013 m. birželio 24 d.
Nepriėmus naujos to reglamento
redakcijos, galimos šios pagrindinės neigiamos pasekmės:
-           Reglamentas (EB) Nr. 450/2008
įsigaliotų 2013 m. birželio 24 d., tačiau nebūtų
jokių galiojančių Komisijos teisės aktų, kuriais
būtų paremtas jo taikymas, ir nebūtų įdiegta IT
priemonių, kuriomis būtų užtikrinta, kad būtų
laikomasi to reglamento 5 straipsnio 1 dalyje nustatyto naudojimosi elektroninėmis
duomenų apdorojimo technologijomis principo;
-           Reglamentas (EEB) Nr. 2913/92
(dabar galiojantis Bendrijos muitinės kodeksas) būtų, inter
alia, panaikintas, ir dėl to kiltų teisinių abejonių
dėl faktiškai taikomų muitų teisės aktų – tai
trukdytų išlaikyti išsamią ir nuoseklią Sąjungos muitų
teisinę sistemą iki siūlomo reglamento priėmimo.
Dėl šių priežasčių
Komisija mano, kad būtų galima nukelti galutinę Reglamento (EB)
Nr. 450/2008 taikymo pradžios datą, nustatytą to reglamento 188
straipsnio 2 dalies antroje pastraipoje, ir taip suteikti įstatymų
leidėjui pakankamai laiko užbaigti Sąjungos muitinės kodekso
priėmimo procedūrą – tai būtų nenumatytųjų
atvejų planas, kuriuo siekiama išvengti rimtų Sąjungos
muitų teisinės sistemos problemų. Naujoji tuo tikslu tinkama
reglamento taikymo pradžios data būtų 2013 11 1.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Pasiūlymas nėra susijęs su
Reglamento (EB) Nr. 450/2008 turiniu. Juo siekiama tik nukelti to reglamento
taikymo pradžios datą, atsižvelgiant į tai, kiek laiko būtinai
reikia Europos Parlamentui ir Tarybai, kad jie galėtų užbaigti
teisinę to reglamento panaikinimo ir pakeitimo nauju reglamentu, kuriuo
nustatomas Sąjungos muitinės kodeksas, procedūrą.
Todėl pasiūlymui pagrįsti
nereikia kitų suinteresuotųjų šalių, išskyrus Europos
Parlamentą ir Tarybą, nuomonės nei poveikio vertinimo.
3.           TEISINIAI PASIŪLYMO
ASPEKTAI
Siūloma iš dalies pakeisti Reglamento
(EB) Nr. 450/2008 188 straipsnio 2 dalies antrą pastraipą, siekiant
datą 2013 m. birželio 24 d. pakeisti data 2013 11 1.
Teisinis
pasiūlymo pagrindas yra tas pats, kaip ir iš dalies keičiamo
reglamento, deramai atsižvelgiant į Lisabonos sutartį: Sutarties
dėl Europos Sąjungos veikimo (SESV) 33, 114 ir 207 straipsniai.
Atsižvelgiant į tai, kad SESV 31 straipsniu reglamentuojamas aktų
priėmimas ne teisėkūros procedūra, šis straipsnis negali
būti laikomas teisės akto, tokio kaip siūlomas reglamentas,
teisiniu pagrindu. Atsižvelgiant į to reglamento taikymo sritį ir
turinį, tokia nuoroda bet kokiu atveju nėra būtina.
4.           POVEIKIS BIUDŽETUI
Nėra
5.           NEPRIVALOMI DUOMENYS
Nėra
2013/0104 (COD)
Pasiūlymas
EUROPOS PARLAMENTO IR TARYBOS REGLAMENTAS
kuriuo dėl taikymo pradžios datos iš
dalies keičiamas Reglamentas (EB) Nr. 450/2008, nustatantis Bendrijos
muitinės kodeksą (Modernizuotas muitinės kodeksas)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 33, 114 ir 207
straipsnius,
atsižvelgdami į Europos Komisijos
pasiūlymą,
teisėkūros procedūra priimamo
akto projektą perdavus nacionaliniams parlamentams,
atsižvelgdami
į Europos ekonomikos ir socialinių reikalų komiteto nuomonę[3],
laikydamiesi įprastos
teisėkūros procedūros,
kadangi:
(1)       2008 m. balandžio
23 d. Europos Parlamento ir Tarybos reglamentas (EB) Nr. 450/2008,
nustatantis Bendrijos muitinės kodeksą (Modernizuotas muitinės
kodeksas)[4],
įsigaliojo 2008 m. birželio 24 d., tačiau turi būti
pradėtas taikyti, kaip numatyta jo 188 straipsnio 2 dalyje, tik
pradėjus taikyti jo įgyvendinimo nuostatas – ne vėliau kaip 2013
m. birželio 24 d. Reglamentu (EB) Nr. 450/2008 siekiama pakeisti 1992 m.
spalio 12 d. Tarybos reglamentą (EEB) Nr. 2913/92,
nustatantį Bendrijos muitinės kodeksą[5];
(2)       2012 m. vasario
20 d. Komisija Europos Parlamentui ir Tarybai pateikė reglamento,
kuriuo nustatomas Sąjungos muitinės kodeksas, pasiūlymą[6] –
naują Reglamento (EB) Nr. 450/2008 redakciją, kuria siekiama
pastarąjį reglamentą pakeisti nauju iki numatytos galutinės
jo taikymo pradžios datos. Tačiau įprasta teisėkūros
procedūra negali būti baigta iki to reglamento pasiūlymo
priėmimo ir įsigaliojimo galutinio termino – 2013 m. birželio 24 d.
Dėl tos priežasties, jei nebūtų imtasi jokių
taisomųjų teisėkūros veiksmų, Reglamentas (EB) Nr.
450/2008 būtų pradėtas taikyti nuo minėtos datos, o
Reglamentas (EEB) Nr. 2913/92 būtų panaikintas. Dėl to
kiltų teisinių abejonių dėl faktiškai taikomų
muitų teisės aktų, o tai trukdytų išlaikyti išsamią ir
nuoseklią Sąjungos muitų teisinę sistemą iki
siūlomo reglamento priėmimo;
(3)       siekiant išvengti tokių
rimtų su Sąjungos muitų teisės aktais susijusių
problemų ir įstatymų leidėjui suteikti pakankamai laiko
užbaigti Sąjungos muitinės kodekso priėmimo procedūrą,
galutinė Reglamento (EB) Nr. 450/2008 taikymo pradžios data, nustatyta to
reglamento 188 straipsnio 2 dalies antroje pastraipoje, turėtų
būti nukelta. Naujoji tuo tikslu tinkama reglamento taikymo pradžios data
yra 2013 11 1,
PRIĖMĖ ŠĮ
REGLAMENTĄ:
1 straipsnis
Reglamento (EB) Nr. 450/2008 188 straipsnio 2
dalies antroje pastraipoje data „2013 m. birželio 24 d.“ pakeičiama data „2013
11 1“.
2 straipsnis
Šis reglamentas įsigalioja pirmą
dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL
L 145, 2008 6 4, p. 1.
[2]               COM(2012) 64 final.
[3]               OL
C , , p. .
[4]               OL
L 145, 2008 6 4, p. 1.
[5]               OL
L 302, 1992 10 19, p. 1.
[6]               COM(2012) 64
final.